Minkejja li l-avversarji kienu aktar kwotati mit-tim minn Raħal Ġdid, jidher li l-pjan tattiku tal-kowċ Stefano Sanderra kien wieħed ta' suċċess. Hibernians ħarġu mal-ewwel fuq l-offensiva u wara 25 minuta, x-xutt ta' Jake Grech għadda jħakkek minn mal-lasta. Riga rrispondew u ftit qabel tmiem l-ewwel taqsima, x-xutt ta' Vakulko kien devjat bil-goalkeeper ta' Hibernians Ibrahim Kone b'diffikultà jdawwar f'corner. Fit-tieni taqsima Hibernians kienu vċin li jiftħu l-iskor meta x-xutt ta' Domoraud ħabat mal-mimduda. Il-goal tar-rebħa ta' Hibernians wasal fis-70 minuta, meta kien id-difensur Andrei Agius li b'xutt mid-distanza għeleb lil Brkic għal 1-0.